DA Den Europæiske Unions Tidende C 232/27

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 232/13

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ΕΞΑΙΡΕΤΙΚΟ ΠΑΡΘΕΝΟ ΕΛΑΙΟΛΑΔΟ ΣΕΛΙΝΟ ΚΡHΤΗΣ« (»EXERETIKO PARTHENO ELEOLADO SELINO KRITIS«)

EF-Nr.: EL-PDO-0005-0515-20.12.2005

BOB ( X ) BGB ( )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Διεύθυνση Βιολογικής Γεωργίας, του Υπουργείου Αγροτικής Ανάπτυξης και Τροφίμων (Departementet for økologisk landbrug under ministeriet for landdistrikter og fødevarer) Adresse: Αχαρνών 29 (Aharnon 29) Αθήνα/Athens ΕΛΛΑΔΑ/GREECE Tlf. +30 2108232025 Fax +30 2108821241 E-mail ax29u029@minagric.gr, ax29u030@minagric.gr

2. Ansøgende sammenslutning:

Navn: Ένωση Αγροτικών Συνεταιρισμών Σελίνου (Sammenslutning af landbrugskooperativer i Selinos) Adresse: Παλαιοχώρα Κάνδανος Χανιών (Palaiohora Kandanos Hanion) TK 73001 ΕΛΛΑΔΑ/GREECE Tlf. +30 2823041209 / 41306 Fax +30 282341463 E-mail easselin@otenet.gr Sammensætning: Producent/forarbejdningsvirksomhed ( X ) andet: ( )

3. Produktets art:

Kategori: 1.5. Olier og fedtstoffer

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn:

»Εξαιρετικό Παρθένο Ελαιόλαδο Σέλινο Κρήτης« (Exeretiko Partheno Eleolado Selino Kritis)

4.2. Beskrivelse:

Ekstra jomfru olivenolie, grøn til mørkegrøn farve, med en fejlmedian lig med nul, en frugtagtig, let bitter og pikant smag, frugtagtig olivenaroma og en median for egenskaben »frugtagtig« på mindst 3,2. Syreindhold på højst 0,7 % (vægtprocent af oliesyre) og peroxidtal på højst 15 (meq aktiv oxygen/kg). Ekstinktionskoefficient Κ270 og Κ232, og ekstinktionskoefficientsvariant med maksimumsværdier på henholdsvis 0,15, 2,5 og 0,00.

Olivenolien produceres af oliven af sorten »tsounati« i et forhold på mindst 60 % og af oliven af sorten »koroneiki« op til højst 40 %.

De fysiske, kemiske og organoleptiske egenskaber ved »Εξαιρετικό Παρθένο Ελαιόλαδο Σέλινο Κρήτης« (Exeretiko Partheno Eleolado Selino Kritis) skyldes primært de specifikke klimatiske forhold (megen sol, megen regn, lav relativ fugtighed) og geomorfologiske forhold (stejlt terræn med betydelige højdeforskelle) i området, samt udnyttelsen af de komparative fordele der er knyttet til egenskaberne ved sorterne tsounati og koroneiki, som dyrkes i de forskellige højder i det afgrænsede geografiske område.

4.3. Geografisk område:

Olivenfrugterne og olivenolien produceres i det afgrænsede geografiske område. Det geografiske område er provinsen Selinos, som ligger i den sydvestlige del af præfekturet Hania. Det omfatter kommunerne Kandanos, Pelekanos og Anatolikos Selinos. Området er overvejende et bjergområde i over 1 000 meters højde. Det er dækket af oliventræer, som er den vigtigste afgrøde for landbofamilierne i denne provins.

4.4. Bevis for oprindelse:

Produktets sporbarhed sikres i alle faser af produktionsprocessen, fra dyrkningen af oliventræer til presning, opbevaring, transport og standardisering af produktet, og til det når den endelige forbruger.

Alle de involverede parter opbevarer de data, der vedrører produktions- og standardiseringsprocesserne, således at den kompetente tilsynsinstans (i øjeblikket OPEGEP) kan kontrollere, at alle procedurer er overholdt for at sikre produktets sporbarhed.

4.5. Produktionsmetode:

Dyrkningen af sorterne tsounati og koroneiki er ekstensiv og med meget lidt input (gødning, vanding, plantebeskyttelsesmidler). Sorten koroneiki dyrkes i maksimum 500 meters højde, mens sorten tsounati kan findes i større højder. De steder, hvor terrænet kun skråner let, bearbejdes jorden primært med mekaniske midler. Da størsteparten af jordbunden har en neutral til sur pH, benyttes der ikke gødning med svovl men undertiden kalkning. Oliventræerne reagerer godt på den årlige nitrogentilførsel, mens de kun reagerer lidt, men positivt, på tilsætning af gødning med potassium. Der er meget få olivenlunde, der vandes i området. Olivenafgrødernes største fjende er olivenfluen (Bactrocera oleae), som bekæmpes af direktoratet for udvikling af landdistrikter under Hanias præfektur ved hjælp af forebyggende sprøjtning med lokkemad på jorden. Olivenfluepopulationen kontrolleres ved hjælp af hensigtsmæssige fælder. I forbindelse med bekæmpelsen af olivengallebakteriose sprøjtes sårene forebyggende og desinficeres med hensigtsmæssige præparater, især hvad angår sorten koroneiki. Selvom tsounati-sorten er følsom over for svampesygdommen Cycloconium oleaginum, anses det ikke for nødvendigt at træffe nogen foranstaltninger, da der på grund af områdets geomorfologiske forhold er god ventilation, og den relative luftfugtighed holdes på så lave niveauer, at sygdommen ikke kan udvikle sig.

Høsten af koroneiki-sorten starter i begyndelsen af november og slutter i december, mens tsounati-sorten modner i forskellige faser, hvorfor høsten starter sidst i december/begyndelsen af januar, afbrydes i den koldeste periode og starter igen i slutningen af februar frem til april. Hovedparten af høsten af tsounati-sorten, som bruges til »Εξαιρετικό Παρθένο Ελαιόλαδο Σέλινο Κρήτης« (Exeretiko Partheno Eleolado Selino Kritis), finder imidlertid sted sidst i januar, og olivenolien opfylder derfor de specificerede kvalitetskrav. Frugten anses for at være moden, når skindets farve er skiftet fuldstændigt fra gulgrøn til mørklilla, og mindst halvdelen af frugtkødet har fået en mørk violet farve. Olivenfrugterne høstes med tærskeredskaber og samles også op fra jorden, når de af sig selv er faldet ned på opsamlingsnet.

Olivenfrugterne transporteres hovedsagelig i sække af let materiale eller i plastikbeholdere. De opbevares på særlige områder under kontrollerede forhold, så deres specifikke kvaliteter bevares. Da olivenfrugterne bør forarbejdes senest 24 timer efter, at de er høstet, bør transport- og opbevaringstiden være så kort som muligt og under alle omstændigheder ikke over 24 timer i alt.

Olivenolien udvindes med mekaniske midler ved en temperatur på højst 25 °C i de oliemøller i området, som er godkendt af den kompetente tilsynsinstans. Olivenolien — primært fra koroneiki-sorten, men også fra tsounaki-sorten — opbevares under hensigtsmæssige forhold i 1-3 måneder, indtil den blandes i tønder. Under opbevaringen fjernes de faste partikler og det grums, som har lejret sig, ved at olivenolien hældes over i en ren tønde på en sådan måde, at den eksponeres mindst muligt for ilt og luft.

4.6. Forbindelse:

Historisk

I Kantanos-bækkenet findes der monumentale oliventræer, der kaldes »dekaoktouses« og er over 1 500 år gamle med en stammeomkreds på op til 12,3 meter. De såkaldte »mantinades« (kretiske folkesange) bekræfter også, at Selinos er et olivenproducerende område.

Naturlig

Hvad angår jordbundsforholdene, består det afgrænsede geografiske område mest af skiferagtig jord og i mindre omfang også kalkholdig jord. Området er overvejende et bjergområde i over 400 meters højde, primært med skrånende terræner, undtagen Kantanos-bækkenet, som morfologisk er et plateau. De karakteristiske forhold i området er megen nedbør, lav relativ fugtighed og få overskyede dage.

Terrænet med dets skrånende jord, der ender som en slette, giver olivenlundene den bedst mulige lyseksponering og bidrager til at øge koncentrationen af alkaloider, som giver det endelige produkt dets frugtagtige kvalitet. Desuden øger jordens lave indhold af organiske stoffer de aromatiske komponenter i den olivenolie, der fremstilles. Den let bitre og pikante smag opnås takket være den begrænsede tilsætning af koroneiki-sorten til det endelige produkt og skyldes phenolstofferne i olivenfrugterne på høsttidspunktet. Den mørkegrønne farve skyldes den øgede koncentration af klorofyl, først og fremmest feofytin og pyrofeofytin.

De klimatiske forhold i området (fugtighed, temperatur) gør det muligt for tsounati-sorten, som kan anses for at befinde sig på sit naturlige levested, at udvikle sig fuldt ud. Sortens sene blomstring og frugtsætning og dermed også sene modning, skyldes bl.a. temperaturen og luftens og jordbundens relative fugtighed, som er optimal i de afgørende perioder. Tsounati-sortens modstandsdygtighed over for kulde betyder desuden, at den kan dyrkes i mange forskellige dele af området. Koroneiki-sorten dyrkes bedst i lavere liggende områder og i jord, som er tilstrækkelig fugtig, således at de specifikke arealer i det afgrænsede geografiske område udnyttes bedst muligt.

Dyrkningen af sorterne tsounati og koroneiki, og dermed produktionen af Selinos ekstra jomfru olivenolie, er det eneste alternativ for det afgrænsede geografiske område, da den store forekomst af mager og i vid udstrækning sur skiferagtig jord gør det vanskeligt at skifte til en anden afgrøde eller en anden sort, eller at indføre intensive dyrkningsmetoder, som er mere produktive. Desuden bevares landskabets naturlige skønhed, i og med at navnlig tsounati-sortens omfattende overfladerodnet forhindrer overfladeafstrømning og erosion i det særligt skrøbelige skrånende skiferterræn.

4.7. Tilsynsinstans:

I overensstemmelse med den nationale lovgivning foretages tilsyn og foranstaltninger vedrørende beskyttede oprindelsesbetegnelser for olivenolie i øblikket af nedstående instanser:

Navn: Διεύθυνση Γεωργίας του Ν. Χανιών (landbrugsdirektoratet under Hanias præfektur) Adresse: Σφακίων 26 (Sfakion 26) ΤΚ 73174 Χανιά (Hania) ΕΛΛΑΔΑ/GREECE Tlf. +30 2821056463 Fax +30 2821028047 E-mail u14901@minagric.gr Navn: Οργανισμός Πιστοποίησης και Ελέγχου Γεωργικών Προϊόντων, Ο.Π.Ε.Γ.Ε.Π. (Organisation for certificering og inspektion af landbrugsprodukter, OPEGEP) Adresse: Άνδρου 1 και Πατησίων (Androu 1 and Patision) TK 11257 ΕΛΛΑΔΑ/GREECE Tlf. +30 2108231277 Fax +30 2108231438 E-mail info@agrocert.gr

4.8. Mærkning:

Olivenoliens emballage skal være forsynet med angivelsen »Εξαιρετικό Παρθένο Ελαιόλαδο Σέλινο Κρήτης« (Exeretiko Partheno Eleolado Selino Kritis) samt de oplysninger, der kræves i henhold til national lovgivning og EF-lovgivningen.